Κιμ Καρντάσιαν

Η Κίμπερλι Νοέλ Καρντάσιαν (αγγλικά: Kimberlly Noel Kardashian, από το 2014 ως το 2022 Καρντάσιαν-Γουέστ, γενν. 21 Οκτωβρίου 1980), ευρέως γνωστή ως Κιμ Καρντάσιαν, είναι Αμερικανίδα. Έγινε ευρέως γνωστή από το 2007 και έπειτα, μέσω του ριάλιτι Keeping Up with the Kardashians.

Έκτοτε έχει απασχολήσει σε μεγάλο βαθμό τα ΜME καθώς και τα κοινωνικά δίκτυα, ενώ η συνολική της περιουσία έφτασε περίπου τα 325.000.000 δολάρια το 2018.

 Πρώτα Χρόνια 
Γεννήθηκε στις 21 Οκτωβρίου 1980 στο Λος Άντζελες. Είναι το δεύτερο παιδί του δικηγόρου Ρομπερτ Καρντάσιαν και της Κρις Τζένερ (το γένος Χούτον). Έχει τρία βιολογικά αδέλφια (Κόρτνεϊ, Κλοέ & Ρομπ) αλλά και δύο ετεροθαλείς αδελφές (Κένταλ & Κάιλι) από τον γάμο της μητέρας της με την Κέιτλιν Τζένερ. Ο πατέρας της καταγόταν από την Αρμενία. Η Κιμ εξέφρασε την υπερηφάνειά της για την αρμένικη καταγωγή της, καθώς έχει βαπτιστεί και στην Αρμένικη Αποστολική Εκκλησία του Ετσμιαντζίν ως Χεγίν.

Αποφοίτησε από το Λύκειο Μεριμάουντ (ένα ιδιωτικό ρωμαιοκαθολικό σχολείο θηλέων) και για πολλά χρόνια ήταν στενή φίλη και στυλίστρια της Πάρις Χίλτον, γεγονός που της έφερε την αρχική διασημότητα.

 Καριέρα 
Τον Φεβρουάριο του 2007, διέρρευσε το βίντεο σεξουαλικού περιεχομένου (sex tape) που είχε κάνει το 2003 με τον τότε σύντροφο της, Ray J και λόγω αυτού απέκτησε αρκετή φήμη στα μέσα ενημέρωσης. Λίγο αργότερα, η Καρντάσιαν άσκησε αγωγή εναντίον της εταιρίας η οποία άρχισε να διανέμει το βίντεο χαρακτηρίζοντας την ως Kim K Superstar.

Το 2008, έκανε το ντεμπούτο της στον κινηματογράφο, με την ταινία Disaster Disaster στην οποία είχε το ρόλο της Λίζας. Την ίδια χρονιά συμμετείχε στον 7ο κύκλο του προγράμματος Dancing With The Stars έχοντας ως παρτενέρ τον Μαρκ Μπάλας. Τον Ιανουάριο του 2009, έπαιξε σε ένα επεισόδιο της σειράς "How I Met Your Mother" και λίγους μήνες αργότερα, έπαιξε σε κάποια επεισόδια της σειράς Beyond The Break ως Ελ.

Συμμετείχε ακόμα ως προσκεκλημένη παρουσιάστρια του WrestleMania XXIV και προσκεκλημένη κριτής στο American's Next Top Model. Τον Νοέμβριο του 2009, κυκλοφόρησε το άρωμα "Kim Kardashian" και το Δεκέμβριο της ίδιας χρονιάς, έκανε μια σύντομη εμφάνιση στη σειρά του CBS CSI: Νέα Υόρκη.

Η Κιμ Καρντάσιαν είναι ένα από τα πιο επιτυχημένα πρόσωπα στα μέσα κοινωνικής δικτύωσης, ξεπερνώντας τους 59 εκατομμύρια ακολούθους στο Twitter και τους 114 εκατομμύρια στο Instagram. Η σελίδα της στο Facebook αριθμεί επίσης 29 εκατομμύρια 'Μου αρέσει'. Επίσης, έχει κυκλοφορήσει και αρκετά προϊόντα που φέρουν το όνομά της, όπως το βιντεοπαιχνίδι κινητών, Kim Kardashian: Hollywood το οποίο προσέθεσε στην περιουσία της 52 εκατομμύρια δολάρια, καθώς και πληθώρα ρούχων κι άλλων προϊόντων. Πρόσφατα λάνσαρε τη δική της σειρά καλλυντικών με την επωνυμία KKW Beauty τα οποία μάλιστα ξεπούλησαν μέσα σε μόλις 31 λεπτά, προσθέτοντας στις καταθέσεις της ακόμη 12.100.000 δολάρια. Αρκετή δημοσιότητα έλαβε και η σχέση της με τον ράπερ Κάνιε Γουέστ, με τον οποίον παντρεύτηκε το 2014, έχοντας αποκτήσει και τέσσερα παιδιά μαζί του.

Το περιοδικό Time, το 2015, την κατέταξε στη λίστα του με τους 100 Ανθρώπους με τη Μεγαλύτερη Επιρροή Παγκοσμίως. Το 2016, το περιοδικό Vogue, την ονόμασε "φαινόμενο της ποπ κουλτούρας". Τόσο οι κριτικοί όσο και οι θαυμαστές της, την θεωρούν παράδειγμα του "διάσημη απλά επειδή είναι διάσημη".  Το 2015, ήταν η πιο ακριβοπληρωμένη τηλεπερσόνα, με το εισόδημά της να ξεπερνά πλέον τα 52 εκατομμύρια δολάρια. Από το 2015 και έπειτα, τα εισοδήματα της ξεπερνούν κάθε χρόνο τις 50 εκατομμύρια δολάρια, χαρίζοντας της ξανά υψηλές θέσεις στη λίστα μέχρι και σήμερα.

 Προσωπική ζωή 
 Γάμοι και σχέσεις 
Παντρεύτηκε για πρώτη φορά το 2000, με τον παραγωγό Damon Thomas. Το 2004 όμως, εκείνος της ζήτησε διαζύγιο, με αποτέλεσμα πριν την ολοκλήρωση του γάμου τους, εκείνη να αρχίσει να διατηρεί παράλληλη σχέση με τον τραγουδιστή Ray J.

Το 2011 έγινε γνωστή η σχέση της με τον τότε παίκτη του NBA, Kris Humphries, με τον οποίο έβγαιναν από τα μέσα του 2010. Παντρεύτηκαν στις 20 Αυγούστου 2011 στην Καλιφόρνια. Την ίδια περίοδο κυκλοφόρησε και το "γαμήλιο άρωμά" της, με την ονομασία "Kim Kardashian Love". Και αυτός όμως ο γάμος είχε άδοξο τέλος, αφού ο Humphries της ζήτησε διαζύγιο μετά από μόλις 72 μέρες. Τότε τα μέσα έσπευσαν να πουν ότι όλος αυτός ο γάμος ήταν σκηνοθετημένος για να προωθηθεί το εμπορικό σήμα της οικογένειας Kardashian και τις επακόλουθες τηλεοπτικές του δραστηριότητες. H Kim μάλιστα πούλησε τα δικαιώματα του γάμου της στο κανάλι E! Entertainment, τα έσοδα του οποίου μαζί με τις διαφημίσεις ανήλθαν σε 20 εκατομμύρια δολάρια. Ο γάμος αυτός ήταν ένα από τα δημοφιλέστερα επεισόδια σε όλη την καριέρα της, συγκεντρώνοντας πάνω από 10 εκατομμύρια τηλεθεατές ζωντανά. 

Ξεκίνησε το δεσμό της με τον ράπερ Ye τον Απρίλιο του 2012, όταν ακόμα ήταν νομικά παντρεμένη με τον Humphries. Το διαζύγιο των Kardashian - Humphries εκδόθηκε στις 3 Ιουνίου 2013, λίγο πριν τη γέννηση του πρώτου παιδιού της με τον Ye. Έπειτα, το ζευγάρι ξεκίνησε τις ετοιμασίες του γάμου του, που έγινε τελικά στις 24 Μαΐου 2014 στη Φλωρεντία. Απέκτησαν μαζί τέσσερα παιδιά: τη North (γενν. 23 Οκτωβρίου 2013), τον Saint (γενν. 5 Δεκεμβρίου 2015), τη Chicago (γενν. 15 Ιανουαρίου 2018) και τον Psalm (γενν. 10 Μαΐου 2019). Τον Ιανουάριο του 2021 γνωστοποιήθηκε ο χωρισμός του ζευγαριού ενώ το διαζύγιο εκδόθηκε επίσημα τον Μάρτιο του 2022.

 Παραπομπές 

 Εξωτερικοί σύνδεσμοι 
 Επίσημη ιστοσελίδα

Κατηγορία:Αμερικανοί επιχειρηματίες
Κατηγορία:Αμερικανοί σχεδιαστές μόδας
Κατηγορία:Αμερικανίδες μοντέλα
Κατηγορία:Αμερικανίδες ηθοποιοί τηλεόρασης
Κατηγορία:Αμερικανοί θύματα εγκληματικών ενεργειών
Κατηγορία:Σχεδιαστές βιντεοπαιχνιδιών
Κατηγορία:Αμερικανίδες ηθοποιοί φωνής
Κατηγορία:Αμερικανοί αρμενικής καταγωγής